DMI varsler om kraftig regn natten til torsdag i store dele af Nordjylland.

Hvis du har planer om at sætte dig bag rattet natten til torsdag, så skal du være meget forsigtig. DMI varsler nemlig om kraftig regn i store dele af Nordjylland. Det vil særligt være beboere i Thy, Mors, Vendsyssel, Storaalborg, Vesthimmerland og Rebild, der skal forberede sig på kraftige mængder vand. Regnen forventes at falde mellem midnat natten til torsdag og klokken syv om morgenen. Der er risiko for kraftig regn, der kan stedvis falde mellem 25 og 35 mm på 6 timer. DMI advarer om, at den kraftige regn kan medføre fare for oversvømmelse af lavtliggende områder og give oversvømmelser af kældre. Desuden skal man være ekstra påpasselige, hvis man sætter sig bag rattet, for der vil komme vand på kørebaner og i viadukter og opstå nedsat sigtbarhed.